62020TJ0064_RES
Cás T-64/20
Deutsche Telekom AG
v
An Coimisiún Eorpach
Breithiúnas na Cúirte Ginearálta (an Seachtú Dlísheomra, Comhdéanamh Leathnaithe) an 13 Samhain 2024
(Iomaíocht – Comhchruinnithe – Margaí Gearmánacha do sheirbhísí teilifíse agus seirbhísí teileachumarsáide – Cinneadh lena ndearbhaítear go bhfuil an comhchruinniú comhoiriúnach leis an margadh inmheánach agus le Comhaontú LEE – Gealltanais – Measúnú ar éifeachtaí cothrománacha agus ingearacha an idirbhirt ar an iomaíocht – Srianta iomaíochta idir na páirtithe sa chomhchruinniú – Athrú a bhaineann go sonrach le comhchruinniú – Earráid fhollasach measúnaithe)
Caingean le haghaidh neamhniú – Cinneadh maidir le cur i bhfeidhm na rialacha maidir le comhchruinnithe idir gnóthais – Measúnú eacnamaíochta casta – Athbhreithniú breithiúnach – Raon feidhme agus srianta – Athbhreithniú ar chur i bhfeidhm an dlí maidir leis na teagmhais – Athbhreithniú ar an measúnú ar na héifeachtaí atá ag an gcomhchruinniú ar iomaíocht – Athbhreithniú nach mbaineann ach le fíorú go bhfuil na teagmhais cruinn ó thaobh an ábhair agus nach ndéantar aon earráid fhollasach mheasúnaithe – Athbhreithniú breithiúnach ar léiriú an Choimisiúin ar choincheapa de dhlí an Aontais a bhfuil anailís eacnamaíoch le déanamh orthu agus iad á gcur chun feidhme – Cuimsiú
(Airteagal 263 CFAE; Rialachán Uimh. 139/2004 ón gComhairle, Airteagal 2)
(féach míreanna 51-54)
Comhchruinnithe idir gnóthais – Measúnú le feiceáil an bhfuiltear nó nach bhfuiltear ag luí leis an margadh inmheánach – Scrúdú ag an gCoimisiún – Anailís réamhbhreathnaitheach – Dualgais chruthúnais – Caighdeán cruthúnais – Measúnú ar faoi mar a d’fhéadfadh sé go n-iompródh an t-eintiteas cumaiscthe agus a iomaitheoirí as seo amach – Measúnú ar inchreidteacht iarmhairtí éagsúla atá le samhlú i ndiaidh an chomhchruinnithe i gceist – Raon feidhme an dualgais chruthúnais – Dualgas ar an gCoimisiún tacú leis an dearcadh gur bac atá sa chomhchruinniú sin trí fhianaise shuntasach chomhthacaíoch a dóthain ionas go bhféadfaí a bhaint de chonclúid gur mó is dócha ná a mhalairt na hiarmhairtí a rinneadh anailís orthu
(Rialachán ón gComhairle, Airteagal 2(2) agus (3))
(féach míreanna 55-59)
Comhchruinnithe idir gnóthais – Measúnú le feiceáil an bhfuiltear nó nach bhfuiltear ag luí leis an margadh inmheánach – Scrúdú ag an gCoimisiún – Measúnú ar éifeachtaí frithiomaíocha – Éifeachtaí cothrománacha – Srianta iomaíochta idir na páirtithe sa chomhchruinniú – Measúnú ar iomaíocht díreach bheith ann
(Rialachán Uimh. 139/2004 ón gComhairle)
(féach míreanna 80-82)
Comhchruinnithe idir gnóthais – Scrúdú ag an gCoimisiún – Cinneadh ón gCoimisiún lena ndearbhaítear go bhfuil an comhchruinniú comhoiriúnach leis an margadh inmheánach – Measúnú ar éifeachtaí frithiomaíocha an idirbhirt – Dualgas cruthúnais ar an bpáirtí ag cur in aghaidh measúnú an Choimisiún i ndáil leis sin
(Rialachán Uimh. 139/2004 ón gComhairle)
(féach míreanna 90, 115, 156, 167, 172, 184, 201, 223, 245, 251, 295, 337, 359, 424)
Comhchruinnithe idir gnóthais – Measúnú le feiceáil an bhfuiltear nó nach bhfuiltear ag luí leis an margadh inmheánach – Scrúdú ag an gCoimisiúin – Measúnú ar éifeachtaí frithiomaíocha – Éifeachtaí cothrománacha – Srianta iomaíochta idir na páirtithe sa chomhchruinniú – Measúnú ar iomaíocht indíreach a bheith ann – Critéir
(Rialachán Uimh. 139/2004 ón gComhairle)
(féach míreanna 102-114)
Comhchruinnithe idir gnóthais – Measúnú le feiceáil an bhfuiltear nó nach bhfuiltear ag luí leis an margadh inmheánach – Scrúdú ag an gCoimisiúin – Measúnú ar éifeachtaí frithiomaíocha – Éifeachtaí cothrománacha – Srianta iomaíochta idir na páirtithe sa chomhchruinniú – Measúnú ar iomaíocht a d’fhéadfadh bheith ann – Critéar – Féidearthachtaí iarbhír agus nithiúla chun dul isteach sa mhargadh – Gnéithe ábhartha – Tuairimí na n-oibreoirí iomaíocha a chur san áireamh – Raon feidhme
(Rialachán Uimh. 139/2004 ón gComhairle)
(féach míreanna 134-154)
Comhchruinnithe idir gnóthais – Scrúdú ag an gCoimisiúin – Gá atá le cinntí na n-údarás náisiúnta a chur san áireamh – Neamhláithreacht
(Rialachán Uimh. 139/2004 ón gComhairle)
(féach mír 155)
Comhchruinnithe idir gnóthais – Measúnú le feiceáil an bhfuiltear nó nach bhfuiltear ag luí leis an margadh inmheánach – Ceannasacht a chruthú nó a neartú – Gné neamhleor aisti féin chun bac suntasach ar iomaíocht éifeachtach a shonrú
(Rialachán Uimh. 139/2004 ón gComhairle, Airteagal 2(2) agus (3))
(féach míreanna 191-197)
Comhchruinnithe idir gnóthais – Measúnú le feiceáil an bhfuiltear nó nach bhfuiltear ag luí leis an margadh inmheánach – Scrúdú ag an gCoimisiúin – Measúnú ar éifeachtaí frithiomaíocha – Éifeachtaí ingearacha – Measúnú ar an dóchúlacht go dtarlódh cás foriaimh ionchuir frithiomaíoch – Critéir – Cumas bac suntasach a chur ar rochtain ar ionchuir – Bac a chur ar dhreasacht mhargadh na n-ionchur – Tionchar diúltach suntasach maidir le bac a chur ar iomaíocht iartheachtach – Coinníollacha carnacha
(Rialachán Uimh. 139/2004 ón gComhairle, Airteagal 2; Fógra 2008/C 265/07 ón gCoimisiún, míreanna 31 agus 32)
(féach míreanna 275-294, 318-327, 331-336, 341-358)
Comhchruinnithe idir gnóthais – Scrúdú ag an gCoimisiúin – Cinneadh lena ndearbhaítear go bhfuil an comhchruinniú comhoiriúnach leis an margadh inmheánach a ghlacadh – Gealltanais na ngnóthas lena mbaineann de chineál lena ndéantar an t-idirbheart ar tugadh fógra ina leith comhoiriúnach leis an margadh inmheánach – Inghlacthacht gealltanais iompraíochta agus struchtúrtha – Corrlach lánroghnach na n-institiúidí
(Rialachán Uimh. 139/2004 ón gComhairle, aithris 30 agus Airteagal 2(2); Fógra 2008/C 267/01 ón gCoimisiún, mír 16)
(féach míreanna 370-379)
Comhchruinnithe idir gnóthais – Scrúdú ag an gCoimisiúin – Cinneadh lena ndearbhaítear go bhfuil an comhchruinniú comhoiriúnach leis an margadh inmheánach a ghlacadh – Gealltanais na ngnóthas lena mbaineann de chineál lena ndéantar an t-idirbheart ar tugadh fógra ina leith comhoiriúnach leis an margadh inmheánach – Gealltanais a cuireadh isteach tar éis an spriocdháta a chur san áireamh – Coinníollacha
(Rialachán Uimh. 139/2004 ón gComhairle, Airteagal 8(2); Rialachán Uimh. 802/2004 ón gCoimisiún, Airteagal 19(2); Fógra 2008/C 267/01 ón gCoimisiún, mír 94)
(féach míreanna 415-421)
Résumé
Le breithiúnais ar an lá céanna, dhíbh an Chúirt Ghinearálta trí chaingean arna dtabhairt inar iarradh an cinneadh ón gCoimisiún Eorpach a chur ar neamhní lenar údaraíodh go bhfuil comhchruinniú in earnáil na seirbhísí teilifíse agus teileachumarsáide maidir le Vodafone Group plc ag fáil socmhainní áirithe Liberty Global plc comhoiriúnach leis an margadh inmheánach (
1
). Ar an gcaoi sin, chinn an Chúirt nár cáineadh an Coimisiún as tosaíocht a thabhairt, agus scrúdú á dhéanamh aige ar chomhoiriúnacht an chomhchruinnithe sin leis an margadh inmheánach, atá de dhualgas air faoi Airteagal 2(2) de Rialachán Uimh. 139/2004 (
2
), don chritéar maidir le bac suntasach a chur ar iomaíocht éifeachtach thar thástáil na ceannasachta.
Is dhá oibreoir iad Vodafone agus Liberty Group atá gníomhach i seirbhísí teilifíse agus teileachumarsáide i roinnt tíortha de chuid an Aontais, amhail an Ghearmáin. Sa tír sin, tá Liberty Group i láthair trína fhochuideachta Unitymedia GmbH.
In 2018, thug Vodafone fógra don Choimisiún, i gcomhréir leis an Rialachán umChumaisc CE, faoi chomhchruinniú arb é isa aidhm dó a chur ar a chumas rialú aonair a fháil ar ghníomhaíochtaí teileachumarsáide Liberty Global i roinnt Ballstát, amhail an Ghearmáin. Is éard a bhí san idirbheart ná conradh ceannaigh agus díola ina raibh sé beartaithe ag Vodafone 100 % de scaireanna Unitymedia a fháil (‘an comhchruinniú atá i gceist’).
Agus é á mheas gur ardaíodh amhras tromchúiseach leis an idirbheart maidir lena chomhoiriúnacht leis an margadh inmheánach, chinn an Coimisiún nós imeachta scrúdúcháin críochnúil a oscailt. Ag deireadh an nós imeachta sin, dearbhaíodh go raibh an comhchruinniú comhoiriúnach leis an margadh inmheánach agus leis an gComhaontú maidir leis an Limistéar Eorpach Eacnamaíoch (LEE) faoi réir comhlíonadh gealltanas áirithe ag Vodafone (
3
).
Sa chinneadh atá faoi chonspóid, rinne an Coimisiún measúnú, ar an gcéad dul síos, ar éifeachtaí cothrománacha, ingearacha agus ilchuideachta an chomhcruinnithe, go háirithe sa Ghearmáin. Tar éis dó anailís a dhéanamh, cé gur tháinig sé ar an gconclúid nach raibh aon bhac suntasach ar iomaíocht éifeachtach (‘BSIÉ’) sa mhargadh le haghaidh soláthar miondíola seirbhísí tarchurtha comharthaí teilifíse, sa mhargadh le haghaidh soláthar miondíola tairiscintí ilseirbhíse agus sa mhargadh le haghaidh soláthar miondíola seirbhísí teilifíse, chinn sé go raibh BSIÉ ar an margadh le haghaidh rochtain sheasta ar an idirlíon agus ar an margadh mórdhíola comharthaí teilifíse.
Ar an dara dul síos, d’fhíoraigh sé an raibh na gealltanais a thairg Vodafone de chineál a d’fhágfadh go mbeadh an t-idirbheart comhoiriúnach leis an margadh inmheánach, go háirithe i bhfianaise an dá mhargadh inar sainaithníodh ábhair imní maidir leis an iomaíocht.
Is cuideachtaí iad na hiarratasóirí, Deutsche Telekom AG, Tele Columbus AG agus NetCologne Gesellschaft für Telekommunikation mbH a bunaíodh sa Ghearmáin a thairgeann seirbhísí teilifíse, idirlín agus teileafóin. Thug gach ceann dóibh caingean le haghaidh neamhniú i gcoinne an chinnidh atá faoi chonspóid os comhair na Cúirte Ginearálta a mhéid a bhaineann sé leo.
Trína gcaingne faoi seach, áitíonn siad, ar an gcéad dul síos, go ndearna an Coimisiún earráid mheasúnaithe ar éifeachtaí cothrománacha an chomhchruinnithe atá i gceist, go háirithe ar an margadh le haghaidh soláthar miondíola seirbhísí comharthaí teilifíse a tharchur agus ar an margadh mórdhíola comharthaí teilifíse, chomh maith leis na héifeachtaí ingearacha ar an margadh idirmheánach chun comharthaí teilifíse a tharchur. Ar an dara dul síos, cuireann siad i gcoinne leordhóthanacht agus oiriúnacht na ngealltanas a rinneadh ceangailteach leis an gcinneadh atá faoi chonspóid d’fhonn an comhchruinniú a dhéanamh comhoiriúnach leis an margadh inmheánach.
Breithniú na Cúirte Ginearálta
Mar réamhbharúil, meabhraíonn an Chúirt Ghinearálta prionsabail an chásdlí is infheidhme, maidir le déine an athbhreithnithe bhreithiúnaigh a dhlitear uirthi agus maidir leis an bhfianaise nach bhfuil aon bhac suntasach ann ar iomaíocht éifeachtach nach mór don Choimisiún a bhunú.
I ndáil leis sin, soiléiríonn sí, maidir le comhchruinnithe, go dtugtar discréid áirithe don Choimisiún leis an Rialachán um Chumaisc CE, go háirithe maidir le measúnaithe de chineál eacnamaíoch. Sa chomhthéacs sin, cé nach faoin gCúirt Ghinearálta atá sé a measúnú eacnamaíoch féin a chur in ionad mheasúnú eacnamaíoch an Choimisiúin, ní hamháin nach mór don Chúirt sina shuíomh, inter alia, an bhfuil an fhianaise ar a bhfuiltear ag brath cruinn, iontaofa agus comhsheasmhach ó thaobh fíoras de, ach freisin an bhfuil an fhaisnéis uile nach mór a chur san áireamh san fhianaise sin chun measúnú a dhéanamh ar chás casta agus an bhfuil sí in ann bunús a thabhairt leis na conclúidí a baineadh aisti.
Maidir leis na ceanglais chruthúnais a fhorchuirtear ar an gCoimisiún chun a léiriú an gcuirfeadh comhchruinniú ar tugadh fógra ina leith bac suntasach ar iomaíocht éifeachtach agus nach mór, dá bhrí sin, a dhearbhú go bhfuil sé neamh-chomhoiriúnach nó comhoiriúnach leis an margadh inmheánach, cuireann an Chúirt in iúl, i bhfianaise chineál ionchasach na hanailíse eacnamaíche is gá, gur leor don Choimisiún a léiriú, trí bhíthin fianaise atá suntasach agus comhsheasmhach go leor, gur mó is dócha ná a mhalairt go gcuirfeadh an comhchruinniú lena mbaineann bac suntasach ar iomaíocht éifeachtach sa mhargadh inmheánach nó i gcuid shubstaintiúil de.
Is i bhfianaise na mbreithnithe sin a dhéanann an Chúirt anailís, ar an gcéad dul síos, ar éifeachtaí an chomhchruinnithe ar mhargadh na Gearmáine agus ansin ar na gealltanais a rinneadh ceangailteach leis an gcinneadh atá faoi chonspóid.
Anailís ar éifeachtaí an chomhchruinnithe
Éifeachtaí neamh-chomhordaithe cothrománacha an chomhchruinnithe ar an margadh le haghaidh soláthar miondíola seirbhísí tarchurtha comharthaí teilifíse do chustaiméirí atá lonnaithe in aonaid ilteaghaisí
Ar an gcéad dul síos, scrúdaíonn an Chúirt Ghinearálta na hearráidí follasacha measúnaithe agus dlí a líomhnaítear a rinne an Coimisiún san anailís dá chuid ar éifeachtaí cothrománacha ar an margadh le haghaidh soláthar miondíola seirbhísí tarchurtha comharthaí teilifíse do chustaiméirí atá lonnaithe in aonaid ilteaghaisí (multi dwelling units (MDU), ‘margadh MDU’).
Maidir leis na srianta iomaíochta cómhalartacha arna bhfeidhmiú ag na páirtithe sa chomhchruinniú, measann an Chúirt, ar an gcéad dul síos, ag féachaint d’easpa aon fhorluí suntasach idir a ngníomhaíochtaí, nach ndearna an Coimisiún earráid fhollasach mheasúnaithe agus é á chinneadh aige nach iomaitheoirí díreacha iad roimh an gcomhchruinniú, d’ainneoin na gcásanna forluiteacha eisceachtúla a chuir an Coimisiún san áireamh, nach ndearnadh a gcineál diomaibhseach a chonspóid trí bhíthin fianaise. Mar thoradh air sin, ní raibh na táirgí a dhíolann na páirtithe don chomhchruinniú, sa chleachtas, in iomaíocht.
Sa dara háit, ní dhearna an Coimisiún earráid fhollasach mheasúnaithe nuair a chinn sé nach raibh iomaíocht indíreach idir na páirtithe sa chomhchruinniú. Maidir leis sin, meabhraíonn an Chúirt go bhfuil gnóthais i gcaidreamh iomaíoch indíreach, go háirithe i gcás ina bhfuil siad faoi réir srianta iomaíocha comhchosúla ó ghnóthais seachas gach ceann acu go díreach nó i gcás ina gcuireann tosca eile, amhail ceanglais arna bhforchur ag custaiméirí, teorainn lena gcumas a bpraghsanna agus a ndálaí tráchtála a shocrú ar bhealach inchomparáide.
Sa chás seo, measann an Chúirt, maidir leis an bhfíoras go ndearna na páirtithe sa chomhchruinniú faireachán ar a ngníomhaíochtaí faoi seach agus go ndearna siad comparáid idir a dtairiscintí táirgí, nach dtéann na hanailísí comparáideacha sin thar anailísí comparáideacha tráchtála amháin a bhí dírithe ar fhaireachán a dhéanamh ar dhea-chleachtais san earnáil agus aithris a dhéanamh orthu b’fhéidir. Ní féidir an fhoirm chomparáide sin, arb é atá inti anailís ar fheidhmíocht an mhargaidh nó ar dhea-chleachtais san earnáil, lena n-áirítear i mBallstáit eile nó i dtríú tíortha, a aicmiú mar shrianta indíreacha ar iomaíocht. Ag an am céanna, is léir ón gcinneadh atá faoi chonspóid gur toradh iad na conarthaí a tugadh i gcrích le húinéirí MDU (“custaiméirí MDU”) ar chaibidlíochtaí, tairiscintí iomaíocha nó nósanna imeachta foirmiúla tairisceana. Dá bhrí sin, ní conarthaí caighdeánacha iad a d’fhéadfadh a bheith ina n-ábhar d’anailís chomparáideach go héasca ar bhonn breathnóireacht ar chleachtais tionscail amháin.
Thairis sin, maidir le hiomaíocht bhonneagair idir na páirtithe sa chomhchruinniú, chinn an Coimisiún nach raibh aon tionchar iomaíoch díreach ag na gníomhaíochtaí infheistíochta agus nuálaíochta líonra a rinne gach páirtí sa chomhchruinniú ar straitéis nuálaíochta agus infheistíochta líonra an pháirtí eile agus nach raibh san fhaireachán a rinne gach páirtí ar na gníomhaíochtaí a rinne an páirtí eile sa chomhthéacs sin ach anailísí comparáideacha tráchtála, rud nach gcomhfhreagraíonn d’fhoirm na srianta indíreacha ar iomaíocht.
Sa tríú háit, theip ar na hiarratasóirí a léiriú go bhféadfadh iomaíocht a bheith ann idir na páirtithe sa chomhchruinniú, agus mar thoradh air sin cháin siad an Coimisiún go neamhbhalbh as a mheas nár dhócha go leathnódh na páirtithe sin, in éagmais an chomhchruinnithe atá i gceist, a ngníomhaíochtaí i lorg cábla an pháirtí eile, chun deireadh a chur le hiomaíocht a d’fhéadfadh a bheith ann, rud a d’fhágfadh go mbeadh BSIÉ ann.
Sa cheathrú háit, maidir le ceannasacht chomhchoiteann a líomhnaítear a bheith ann roimh an gcomhchruinniú atá i gceist mar thoradh ar chlaonpháirteachas intuigthe idir na páirtithe sa chomhchruinniú, lena mínítear easpa iomaíochta iarbhír nó féideartha eatarthu ar mhargadh MDU, tugann an Chúirt dá haire, cé go bhféachann an argóint sin le cairtéal a shéanadh, go bhfuil an gearán sin neamhéifeachtach, ós rud é nach mbaineann an argóint sin le hábhar an chinnidh atá faoi chonspóid, ach le cleachtais a d’fhéadfadh a bheith faoi raon feidhme Airteagail 101 nó 102 CFAE. In aon chás, níl sé ábhartha chuige sin, chun críocha comhchruinniú a rialú, imscrúdú a dhéanamh ar na cúiseanna, i gcás inarb iomchuí, le sárú ar rialacha iomaíochta an Aontais, le heaspa iomaíochta idir na páirtithe sa chomhchruinniú.
Os a choinne sin, cé go bhféachtar leis an argóint sin cáineadh a dhéanamh ar cheannasacht chomhchoiteann a bheith ann, níor deimhníodh na líomhaintí sin trí scrúdú a dhéanamh ar dhoiciméid inmheánacha na bpáirtithe agus go raibh siad contrártha leis an gcúis, a d’fhéadfadh a bheith contrártha le dlí iomaíochta an Aontais, nár fhéach na páirtithe sa chomhchruinniú le dul in iomaíocht lena chéile roimh an gcomhchruinniú.
Sa chúigiú háit, maidir leis an ngearán lena líomhnaítear gur mhainnigh an Coimisiún an méadú ar acmhainní a eascraíonn as an gcomhchruinniú a chur san áireamh, rud a chuirfeadh ar chumas na bpáirtithe sa chomhchruinniú a n-iomaitheoirí a fhoriamh trí phraghsáil chreachach a chur i bhfeidhm, inter alia, tugann an Chúirt dá haire nach leor méadú den sórt sin, fiú má shuitear é, ann féin, chun a dhearbhú nach bhfuil an t-idirbheart sin ag luí leis an margadh inmheánach. Ní fhéadfadh an Coimisiún a dhearbhú nach bhfuil comhchruinniú ag luí leis an margadh inmheánach ach i gcás ina gcinneann sé go bhfuil BSIÉ mar thoradh díreach agus láithreach den chomhchruinniú. Ní fhéadfaidh BSIÉ den sórt sin, a n-eascraíonn as na cinntí a dhéanfaidh na heintitis atá i gceist sa chomhchruinniú amach anseo, a mheas ach amháin mar thoradh díreach agus láithreach den chomhchruinniú má dhéanfaí an t-iompair amach anseo indéanta agus réasúnach ó thaobh na heacnamaíochta de le leasú ar chineál agus struchtúr an mhargaidh arb é an comhchruinniú is cúis leis. Sa chás seo, bhí sé de chumhacht cheana féin ag na páirtithe sa chomhchruinniú iad féin a iompar, a mhéid atá suntasach, go neamhspleách ar a n-iomaitheoirí agus ar a gcustaiméirí MDU, gan beann ar aon mhéadú ar acmhainní mar thoradh ar an gcomhchruinniú.
Ar na cúiseanna céanna, diúltaíonn an Chúirt Ghinearálta don argóint go laghdódh an comhchruinniú atá i gceist an brú iomaíochta arna chur i bhfeidhm ag na hiomaitheoirí ar mhargadh MDU go suntasach, rud a d’fhéadfadh a bheith ina chúis le BSIÉ. Go sonrach, chuir cumhacht airgeadais an eintitis atá i gceist sa chomhchruinniú maidir lena n-iomaitheoirí ar a chumas dó cosc a chur ar fhorbairt na n-iomaitheoirí sin. Cé gur fíor go bhféadfadh BSIÉ a bheith mar thoradh ar an laghdú ar bhrú iomaíochta arna chur i bhfeidhm ag iomaitheoirí mar thoradh ar chomhchruinniú, ní thacaíonn an cinneadh go bhfuil méadú ar chumhacht airgeadais an eintitis atá i gceist sa chomhchruinniú ann féin leis an gconclúid go bhfuil bac den sórt sin ann. Go deimhin, ní mór don Choimisiún a chur san áireamh, chun measúnú a dhéanamh ar chomhoiriúnacht an chomhchruinnithe leis an margadh inmheánach, roinnt tosca eile amhail struchtúr na margaí atá i gceist, an fhíoriomaíocht nó an iomaíocht d’fhéadfadh a bheith ann ó ghnóthais, an seasamh chomh maith le cumhacht eacnamaíoch agus airgeadais na ngnóthas lena mbaineann, rogha na soláthróirí agus na n-úsáideoirí, bacainní iontrála chomh maith le hathruithe ar an soláthar agus ar an éileamh a bheith ann.
Maidir leis an ngearán lena n-éilítear gur mhainnigh an Coimisiún cruthú cheannasacht Vodafone ar mhargadh MDU a chur san áireamh, rud a bheadh ina chúis le BSIÉ, meabhraíonn an Chúirt nach mór don Choimisiún, faoin Rialachán um Chumaisc CE (
4
), i rialú comhchruinnithe, a mheas an bhfuil comhchruinniú de chineál a chuirfeadh bac suntasach ar iomaíocht éifeachtach sa mhargadh inmheánach nó ar chuid shubstaintiúil de, ós rud é nach leor ann féin go gcruthódh nó go neartódh comhchruinniú ceannasacht chun tacú leis an gconclúid nach bhfuil an comhchruinniú sin comhoiriúnach leis an margadh inmheánach. Is éard atá i gceist le hanailís ionchasach den sórt sin ná scrúdú a dhéanamh ar an gcaoi a d’fhéadfadh comhchruinniú na tosca lena gcinntear staid na hiomaíochta i margadh ar leith a athrú. Dá bhrí sin, ní féidir an Coimisiún a cháineadh as anailís ionchasach a dhéanamh, sa chás seo, a bhaineann go háirithe le héifeachtaí neamh-chomhordaithe cothrománacha an chomhchruinnithe ar mhargadh MDU. I gcomhthéacs na hanailíse seo, ós rud é gur tháinig an Coimisiún ar an gconclúid nach raibh aon BSIÉ ann, sa mhéid is nár chuir an comhchruinniú atá i gceist deireadh le srianta iomaíochta idir na páirtithe ná nár mhaolaigh sé na srianta iomaíochta arna bhfeidhmiú ag na hiomaitheoirí eile, ní raibh sé de cheangal air scrúdú a dhéanamh ar cé acu a chruthódh nó a neartódh an comhchruinniú sin ceannasacht, go háirithe mar gheall ar an gcumhdach náisiúnta, tar éis chomhchruinniú líonraí cábla comhcheangailte na bpáirtithe.
Ag an am céanna, ní féidir méid líonra cábla na bpáirtithe sa chomhchruinniú a mheas mar thoisc chinntitheach i staid an chomhchruinnithe ar mhargadh MDU, a mbeadh BSIÉ mar thoradh ar a mhodhnú. Fágann sé sin nach gá go n‑eascródh athrú ar fhachtóir lena gcinntear staid na hiomaíochta ar mhargadh MDU agus, dá bhrí sin, ar SIEC as leathnú geografach líonra cábla an eintitis a eascraíonn ón gcomhchruinniú, bíodh sé sonrach nó ná bíodh.
Éifeachtaí ingearacha an chomhchruinnithe
Chomh maith leis sin, a mhéid a bhaineann leis an anailís ar éifeachtaí ingearacha an chomhchruinnithe atá i gceist, a thug ar an gCoimisiún scrúdú a dhéanamh, go háirithe, ar an dóchúlacht go ndéanfar soláthraithe miondíola seirbhísí tarchurtha comharthaí teilifíse a fhoriamh do chustaiméirí MDU, tugann an Chúirt dá haire, agus measúnú á dhéanamh aige ar an dóchúlacht go dtarlódh cás foriaimh ionchuir frithiomaíoch, go scrúdaíonn an Coimisiún, i gcomhréir leis na Treoirlínte maidir le comhchruinnithe neamhchothrománacha (
5
), ar an gcéad dul síos, an mbeadh sé ar chumas an eintitis a eascraíonn ón gcomhchruinniú, tar éis an chomhchruinnithe, rochtain ar ionchuir a fhoriamh go suntasach, ar an dara dul síos, an mbeadh dreasacht aige é sin a dhéanamh agus, ar an tríú dul síos, an mbeadh tionchar diúltach suntasach ag straitéis foriaimh ar iomaíocht iartheachtach. Ós rud é go bhfuil na trí choinníoll sin carnach, is leor ceann amháin díobh a bheith in easnamh chun an riosca maidir le foriamh ionchuir a eisiamh.
Maidir leis an tríú choinníoll go sonrach, tháinig an Coimisiún ar an gconclúid nach mbeadh tionchar diúltach suntasach ag aon straitéis foriaimh a chuir an t-eintiteas atá i gceist sa chomhchruinniú i bhfeidhm ar an iomaíocht iartheachtach, ós rud é nach mbeadh aon athrú dá chuid féin ar struchtúr na margaí lena mbaineann mar thoradh ar an gcomhchruinniú atá i gceist, bíodh sé réamhtheachtach nó iartheachtach. Go sonrach, ní thiocfadh aon athrú ar chumas ná ar dhreasacht na bpáirtithe soláthraithe miondíola tarchurtha comharthaí teilifíse, go háirithe Tele Columbus, a fhoriamh do chustaiméirí MDU sa Ghearmáin mar thoradh ar an gcomhchruinniú atá i gceist. Ós rud é nár léirigh na hiarratasóirí go bhfuil earráid fhollasach ag baint le measúnú an Choimisiúin, is leor easpa an tríú coinníoll chun an riosca maidir le foriamh ionchuir frithiomaíoch a eisiamh.
Éifeachtaí neamh-chomhordaithe cothrománacha ar mhargadh mórdhíola comharthaí teilifíse
Ar deireadh, measann an Chúirt Ghinearálta nach bhfuil aon leas á bhaint ag Tele Columbus, ina scrúdú, go ndearna an Coimisiún earráid fhollasach ina mheasúnú ar na héifeachtaí neamh-chomhordaithe cothrománacha ar an margadh mórdhíola comharthaí teilifíse, a bheadh mar thoradh ar chomhaontuithe eisiachais le craoltóirí a bheith tugtha i gcrích ag an eintitis atá i gceist sa chomhchruinniú.
Ar an gcéad dul síos, ha mhéid a cháintear an Coimisiún toisc nach ndearna sé na scrúduithe go léir is mian leis an iarratasóir nó a mheasann an t-iarratasóir a bheith úsáideach, amhail feidhmiúlachtaí teicniúla áirithe agus gnéithe tráchtála áirithe, ní mhíníonn an t-iarratasóir ar bhealach ar bith conas a d’fhéadfadh an comhchruinniú difear a dhéanamh dóibh, agus go sonrach cén fáth, agus conas, a bheadh sé de chumas ag an eintitis atá i gceist sa chomhchruinniú, agus thar aon ní eile an leas, na feidhmiúlachtaí agus na gnéithe tráchtála sin a mheath le linn a chaibidlíochta le craoltóirí, conas, ag féachaint go háirithe dá dtábhacht, a d’fhéadfadh sé sin bac suntasach a chur ar iomaíocht éifeachtach sa mhargadh mórdhíola comharthaí teilifíse agus conas a bheadh meath dóchúil den sórt sin ar na gnéithe tráchtála sin sonrach ó thaobh comhchruinniú de.
Ar an dara dul síos, maidir leis an maíomh gur theip ar an gCoimisiún a chur san áireamh go mbeadh sé de chumas agus de dhreasacht ag an eintitis atá i gceist sa chomhchruinniú eisceachtaí páirteacha a chur i bhfeidhm chun cosc a chur ar chraoladh ábhair trí chuid dá iomaitheoirí, amhail an t-iarratasóir féin, ní léiríonn an t-iarratasóir go mbeadh tionchar diúltach suntasach ag straitéis den sórt sin ar iomaíocht iartheachtach. Thairis sin, is dócha nach mbeadh dreasacht ag an eintitis atá i gceist sa chomhchruinniú chun comhaontuithe eisiachais iomlána nó páirteacha a dhéanamh le craoltóir, i bhfianaise chineál neamhdhleathach féideartha an iompair i gceist a bheith contrártha do dhlí na hiomaíochta.
Ar an tríú dul síos, maidir leis an maíomh go bfhéadfadh an t-eintiteas atá i gceist sa chomhchruinniú leas a bhaint ar mhargadh MDU as na buntáistí a bhainfeadh sé as margadh mórdhíola comharthaí teilifíse, eadhon táillí mórdhíola a thobhach agus ábhar a fháil ar théarmaí níos buntáistí ná na hoibreoirí cábla níos lú, ba cheart a thabhairt faoi deara, ar an gcéad dul síos, dá mbeadh sé indéanta praghsanna níos buntáistí a thairiscint do chustaiméirí MDU mar gheall ar na buntáistí sin, gur léiriú é sin ar éifeachtaí dearfacha do thomhaltóirí, ós rud é gur dhócha go léireofaí laghdú praghais den sórt sin i méid chíos míosúil na dtionóntaí sna foirgnimh lena mbaineann, seachas BSIÉ. Ar an taobh eile, ní léiríonn an t-iarratasóir go raibh na buntáistí seo sonrach don chomhchruinniú.
Na gealltanais a rinneadh ceangailteach sa chinneadh atá faoi chonspóid
Sa chinneadh atá faoi chonspóid, ós rud é gur tháinig an Coimisiún ar an gconclúid go raibh BSIÉ ar an margadh le haghaidh rochtain sheasta ar an idirlíon agus ar an margadh mórdhíola comharthaí teilifíse, scrúdaigh sé an anailís ar na gealltanais a thairg Vodafone agus bhain sé de thátal as sin nach gcuirfeadh an comhchruinniú atá i gceist, arna mhodhnú leis na gealltanais sin, bac suntasach ar iomaíocht éifeachtach ar na margaí sin.
Measann an Chúirt Ghinearálta nach féidir cáineadh a dhéanamh ar an anailís a rinne an Coimisiún ar an bpointe sin maidir le neamh-leordhóthanacht agus mí-oiriúnacht líomhnaithe na ngealltanas a bhaineann leis an margadh mórdhíola comharthaí teilifíse (
6
) agus maidir le neamhéifeachtacht líomhnaithe an ghealltanais a bhaineann leis an margadh rochtana seasta ar an idirlíon (gealltanas WCBA) a mhol Vodafone.
I ndáil leis sin, diúltaíonn sí don ghearán lena n-éilítear nach bhfuil sna gealltanais sin ach gealltanais iompraíochta agus, dá bhrí sin, nach leor iad chun ábhair imní chothrománacha maidir leis an iomaíocht a leigheas. Go deimhin, cé gur fearr leis an gCoimisiún san Fhógra um Leigheasanna gealltanais struchtúracha, go háirithe mar gheall ar a éasca atá sé iad a chur chun feidhme, is é oiriúnacht agus leordhóthanacht na ngealltanas go príomha aghaidh a thabhairt ar an bhfadhb iomaíochta a sainaithníodh, chomh maith leis an gcinnteacht go mbeifear in ann na gealltanais a chur chun feidhme, lena rialaítear glacadh na ngealltanas.
Go háirithe, maidir leis na gealltanais a bhaineann le margadh mórdhíola na gcomharthaí teilifíse, ní féidir rath a bheith ar an maíomh go léiríonn an téarmaíocht a d’úsáid an Coimisiún sa chinneadh atá faoi chonspóid nach raibh aon chinnteacht ag an gCoimisiún go mbeadh na gealltanais sin leordhóthanach agus éifeachtach chun an BSIÉ a fuarthas ar an margadh mórdhíola comharthaí teilifíse a leigheas. Go deimhin, i gcás ina bhfuil ar an gCoimisiún a bheith cinnte gur féidir na gealltanais atá beartaithe a chur chun feidhme agus go mbeidh siad inmharthana agus marthanach go leor, féadfaidh sé comhchruinniú a dhearbhú má tá dóchúlacht leordhóthanach ann go mbeidh na gealltanais sin leordhóthanach agus éifeachtach chun deireadh a chur leis an BSIÉ a fuarthas.
Thairis sin, maidir le tíolacadh déanach an ghealltanais i leith táillí mórdhíola, féadfaidh an Coimisiún glacadh le gealltanais dhéanacha, ar an gcéad dul síos, más rud é go réitíonn siad go soiléir agus gan gá le himscrúdú breise na hábhair imní a sainaithníodh roimhe sin maidir le hiomaíocht agus, ar an dara dul síos, má tá dóthain ama ann chun dul i gcomhairle leis na Ballstáit maidir leis na gealltanais sin. Ós rud é gur comhlíonadh an dá choinníoll charnacha sin sa chás seo, bhí an Coimisiún i dteideal an gealltanas maidir le táillí mórdhíola a chur san áireamh in ainneoin gur cuireadh isteach go déanach é.
Maidir le gealltanas WCBA, diúltaíonn an Chúirt Ghinearálta don ghearán ina líomhnaítear neamhéifeachtúlacht bunaithe ar an bhfíoras nach ionann an gealltanas sin agus deireadh a chur le brú iomaíochta ó bhonneagar agus nuálaíochtaí Unitymedia roimh an idirbheart.
Go deimhin, is é is cuspóir don ghealltanais sin, lena bhforáiltear d’oibreoir tríú páirtí dul isteach sa mhargadh, eadhon Telefónica, an fhadhb iomaíochta a eascraíonn as imeacht oibreora (Vodafone) as líonra cábla Unitymedia a leigheas, agus gan cúiteamh a dhéanamh as deireadh a chur leis an mbrú iomaíoch ón mbonneagar agus ó na nuálaíochtaí a chuir an t-oibreoir sin i bhfeidhm roimh an idirbheart. Thairis sin, agus in aon chás, níor léiríodh go scoirfeadh an t-eintiteas atá i gceist sa chomhchruinniú d’infheistíocht agus de nuáil a dhéanamh i seanlíonra cábla Unitymedia, agus mar thoradh air sin chuirfí deireadh leis an mbrú iomaíoch a eascraíonn as infheistíochtaí agus nuálaíochtaí den sórt sin mar thoradh ar an idirbheart.
A mhéid a bhaineann le neamhábaltacht líomhnaithe Telefónica brú iomaíoch láidir a chur ar an margadh le haghaidh rochtain sheasta ar an idirlíon, ní mór a mheas go leanann líomhain den sórt sin as cinntí áirithe a rinne an Coimisiún sa chinneadh atá faoi chonspóid maidir le staid Telefónica in éagmais an ghealltanais atá i gceist agus, dá bhrí sin, nach gcuireann na cinntí sin san áireamh na hoibleagáidí uile arna ndéanamh ag Vodafone i gcomhthéacs an ghealltanais sin. Dá bhrí sin, ní cheadaítear leis na cinntí sin aon chonclúid a bhaint amach maidir le cumas agus dreasacht Telefónica oibriú mar fhórsa iomaíoch inmharthana agus gníomhach a luaithe a bheidh an gealltanas sin curtha chun feidhme.
Sa chás seo, maidir le, ar an gcéad dul síos, líomhain an iarratasóra go ndéanann ceangaltas WCBA dochar don mhargadh agus go neartóidh sé struchtúr olagaplacht an mhargaidh sin trí rochtain a thabhairt ar bhonn mórdhíola ar choinníollacha pribhléideacha do Telefónica gur mhínigh an Coimisiún go neartóidh an réiteach sin an t-oibreoir sin, ach nach n-eascróidh fadhbanna iomaíochta as sin, ós rud é nach iomaitheoir láidir é Telefónica ar na margaí maidir le rochtain sheasta ar an idirlíon.
Diúltaíonn an Chúirt freisin don ghearán ina líomhnaítear nach raibh scrúdú an Choimisiúin ar ghealltanas WCBA leordhóthanach agus nach raibh an ráiteas ar na cúiseanna leis an gcinneadh atá faoi chonspóid maidir le gealltanas WCBA leordhóthanach, ós rud é gur fhíoraigh an Coimisiún go gcuireann an gealltanas deireadh iomlán leis na hábhair imní a sainaithníodh maidir leis an iomaíocht agus nach bhfuil aon éifeachtaí diúltacha aige, lena n-áirítear ar infheistíochtaí i snáithín nó ar an margadh miondíola le haghaidh tairiscintí ilseirbhíse. Luaigh sí freisin go mionsonraithe na cúiseanna ina measann sí nach mbeadh sé sin amhlaidh.
I bhfianaise an mhéid sin, díbheann an Chúirt Ghinearálta don chaingean ina hiomláine.
(
1
)	Cinneadh C(2019) 5187 final ón gCoimisiún an 18 Iúil 2019 lena ndearbhaítear go bhfuil an comhchruinniú comhoiriúnach leis an margadh inmheánach agus le Comhaontú LEE maidir le Vodafone Group plc ag fáil socmhainní áirithe Liberty Global plc (Cás COMP/M.8864 Vodafone v Certain Liberty Global Assets) (‘an cinneadh atá faoi chonspóid’)
(
2
)	Rialachán (CE) Uimh. 139/2004 ón gComhairle an 20 Eanáir 2004 maidir le rialú comhchruinnithe idir gnóthais (‘an Rialachán um Chumaisc CE’) (IO 2004 L 24, lch. 1).
(
3
)	Áirithítear sna gealltanais sin, inter alia: gealltanas WCBA (‘Wholesale Cable Broadband Access’), lenar foráladh do rochtain ar líonra cáblaí an eintitis atá i gceist sa chomhchruinniú a oscailt d’oibreoir tríú páirtí chun chur ar a chumas don oibreoir sin seirbhísí rochtana idirlín seasta miondíola a thairiscint, chomh maith lena sheirbhísí teilifíse OTT féin (over the top) nó seirbhísí tríú páirtithe; gealltanas OTT, lenar cuireadh cosc ar an eintiteas atá i gceist sa chomhchruinniú teorainn a chur leis an bhféidearthacht do chraoltóirí ar craoladh a n-inneachar ar a n-ardán an t-inneachar sin a dháileadh trí sheirbhís OTT agus lenar áirithíodh go raibh acmhainneacht idirnaisc dhíreach leordhóthanach acu chun é sin a dhéanamh; gealltanas HBBTV (Hybrid Broadcast Broadband TV), a d’éiligh ar an eintiteas atá i gceist sa chomhchruinniú leanúint de chomhartha HBBTV a chraoladh ó chraoltóirí saorchraolta; agus gealltanas maidir le táillí mórdhíola, rud a chuir cosc ar an eintiteas atá i gceist sa chomhchruinniú na táillí mórdhíola a íocann craoltóirí saorchraolta leis a mhéadú.
(
4
)	Airteagal 2(2) agus (3) den Rialachán um Chumaisc CE.
(
5
)	Treoirlínte maidir leis an measúnú ar chomhchruinnithe chothrománacha faoin Rialachán ón gComhairle maidir le comhchruinnithe a rialú idir gnóthais (IO 2008 C 265, lch. 6).
(
6
)	I measc na ngealltanas sin tá gealltanas OTT, an gealltanas maidir le táillí mórdhíola agus gealltanas HBBTV.